b'\n_START_ARTICLE_\nKorfu incidentas\n_START_SECTION_\nKonfliktas\n_START_PARAGRAPH_\nTarp Graikijos ir Albanijos kilo pasienio konfliktas. Abi \xc5\xa1alys prad\xc4\x97jo gin\xc4\x8d\xc4\x85 Ambasadori\xc5\xb3 konferencijoje, kuri sudar\xc4\x97 komisij\xc4\x85, tur\xc4\x97jusi\xc4\x85 nustatyti sien\xc4\x85 tarp abiej\xc5\xb3 valstybi\xc5\xb3. Sien\xc4\x85 tur\xc4\x97jo patvirtinti Taut\xc5\xb3 S\xc4\x85junga. Kelios \xc5\xa1alys (\xc4\xafskaitant ir Italij\xc4\x85) skyr\xc4\x97 nedidelius dalinius kari\xc5\xb3, tur\xc4\x97jusi\xc5\xb3 u\xc5\xbetikrinti komisijos saugum\xc4\x85 teritorijos ap\xc5\xbei\xc5\xabros metu.\n_START_SECTION_\nIncidentas Graikijoje\n_START_PARAGRAPH_\n1923 m. rugpj\xc5\xab\xc4\x8dio 27 d. trys Italijos kariai va\xc5\xbeiavo automobiliu Graikijos teritorijoje. Jiems teko sustoti, nes ant kelio gul\xc4\x97jo nuvirt\xc4\x99s medis. Nor\xc4\x97dami j\xc4\xaf patraukti kariai i\xc5\xa1lipo i\xc5\xa1 automobilio, ta\xc4\x8diau buvo u\xc5\xbepulti ir nu\xc5\xbeudyti. Grei\xc4\x8diausiai tai padar\xc4\x97 alban\xc5\xb3 banditai apsimet\xc4\x99 graikais. Tarp \xc5\xbeuvusi\xc5\xb3j\xc5\xb3 buvo ir generolas Enrico Tellini.\n_START_SECTION_\nItalijos reakcija\n_START_PARAGRAPH_\nRugpj\xc5\xab\xc4\x8dio 29 d. Italija pateik\xc4\x97 Graikijai ultimatum\xc4\x85 - ji reikalavo 50 milijon\xc5\xb3 Italijos lir\xc5\xb3 reparacij\xc5\xb3 ir mirties bausm\xc4\x97s \xc5\xbeudikams. Graikams nepavyko nustatyti \xc5\xbeudik\xc5\xb3, tod\xc4\x97l rugpj\xc5\xab\xc4\x8dio 31 d. Italija \xc4\x97m\xc4\x97 bombarduoti ir u\xc5\xbe\xc4\x97m\xc4\x97 graikams priklausiusi\xc4\x85 Korfu sal\xc4\x85 Jonijos j\xc5\xabroje. Atakos metu \xc5\xbeuvo ma\xc5\xbeiausiai 15 civili\xc5\xb3. Slaptuoju invazijos motyvu buvo Korfu salos strategin\xc4\x97 pad\xc4\x97tis, atverianti keli\xc4\x85 \xc4\xaf Adrijos j\xc5\xabr\xc4\x85. Telinio nu\xc5\xbeudymas laikomas tik patogiu pretekstu.\n_START_SECTION_\nSprendimas\n_START_PARAGRAPH_\nGraikija kreip\xc4\x97si \xc4\xaf Taut\xc5\xb3 S\xc4\x85jung\xc4\x85, kuri i\xc5\xa1 prad\xc5\xbei\xc5\xb3 pasmerk\xc4\x97 okupacij\xc4\x85. Konflikto sprendimas buvo perduotas Ambasadori\xc5\xb3 konferencijai ir tiek Italija, tiek Graikija sutiko vykdyti konferencijos sprendim\xc4\x85. Konferencija patenkino Italijos reikalavim\xc4\x85 d\xc4\x97l reparacij\xc5\xb3 ir liep\xc4\x97 Graikijai atsipra\xc5\xa1yti, su kuo valstyb\xc4\x97 sutiko. Rugs\xc4\x97jo 27 d. Italijos karin\xc4\x97s paj\xc4\x97gos buvo i\xc5\xa1vestos i\xc5\xa1 Korfu._NEWLINE_Ambasadori\xc5\xb3 konferencijos sprendimas buvo ar\xc5\xa1iai kritikuojamas - Taut\xc5\xb3 S\xc4\x85junga pateisino Italijos agresij\xc4\x85 prie\xc5\xa1 Graikij\xc4\x85 ir visai negyn\xc4\x97 ma\xc5\xbeesn\xc4\x97s valstyb\xc4\x97s.'